Leidende sosioloog en politikus Belinda Bozzoli sterfBelinda Bozzoli. (Foto: Facebook) Een van Suid-Afrika se voorste sosioloë, prof. Belinda Bozzoli, is Saterdag ná ŉ maandelange stryd teen kanker dood. Sy was een van Suid-Afrika se mees gerekende akademici en was vroeër viserektor van die Universiteit van die Witwatersrand; die instelling waarvan haar pa ŉ paar dekades gelede rektor was. Sy het in die voetspore van haar pa se stryd teen die afdwing van rassediskriminasie by universiteite in die tyd van premiers H.F. Verwoerd en John Vorster gevolg deur altyd te stry vir akademiese uitmuntendheid, vryheid en nie-rassigheid, asook teen ANC-staatsinmenging by die akademie. Na haar aftrede as akademikus het Bozzoli vanaf 2014 tot en met haar dood as DA-parlementslid gedien. Sy was die afgelope ses jaar die DA se hoofwoordvoerder oor hoër onderwys en opleiding. Haar massiewe intellek, beginselvastheid, goedgemanierdheid, vriendelikheid, haas onvergelykbare kennis van die bestuur van universiteite, asook dat sy vir soveel leidende lede van die ANC en EFF klas gegee het en volgens almal ŉ wonderlike dosent was, het verseker dat sy een van die min parlementslede was na wie alle partye aandagtig geluister het. Hoe alombemind sy was, was Saterdagmiddag duidelik uit die buitengewone wyse waarop Maroela Media oorval is met oproepe van parlementslede van die ANC en EFF wat die doodstyding wou nagaan en die omgee wat gestraal het uit navrae oor haar laaste maande. Bozzoli was getroud met die tophistorikus prof. Charles van Onselen. Sy het drie kinders, onder wie die politieke ontleder, skrywer, joernalis en meningspeiler Gareth van Onselen. Reëlings vir haar verassing sal later bekend gemaak word.